Зімачка

***Зі́мачка*** (трансьліт.: *Zimačka*) — шосты студыйны альбом беларускага этна-трыё «Троіца», запісаны з польскім гукарэжысёрам, намінантам на прэмію «Грэмі». Дыск атрымаў шмат захопленых водгукаў ад беларускіх і замежных аглядальнікаў і лічыцца лепшым альбомам «Троіцы».

Кружэлка стала другой супрацай гурта з замежнымі гукарэжысёрамі — першы раз у Беластоку запісваўся альбом *Сон-трава*. Гэтым разам запіс зроблены ў варшаўскай студыі «TR Studios» прадусарам і гукарэжысёрам Томашам Рагулам. Вынікам стала яшчэ больш дасканалае і празрыстае гучаньне, дзякуючы чаму сьпевы атрымалі большую цэласнасьць. Па словах вакалісту гурта Івана Кірчука, альбом ствараўся на працягу некалькіх гадоў і за гэты час было прапісана больш за 400 песень, якія потым зьвялі ў дзевяць.

## Пра альбом
У кружэлку ўвайшлі беларускія народныя сьпевы з розных рэгіёнаў краіны, сабраныя падчас этнаграфічных экспэдыцый і ўзятыя з архіву Акадэміі навук. Асаблівасьцю новага альбому зьяўляецца незвычайная структура песень, якія сталі больш працяглымі — часам да дзесяці хвілінаў. 

У музычнай частцы задзейнічаны такія нехарактэрныя для беларускага фальклёру інструмэнты, як калімба, дарабука, гляк і гонг. Нягледзячы на гэта, сьпевы не згубілі сваёй мэлядычнай структуры і ня страцілі сувязі з фальклёрам. Больш вытанчаны гук у спалучэньні са складанай музычнай канструкцыяй аддалілі кампазыцыі ад традыцыйнага песеннага выгляду, таму працу можна аднесьці і да акадэмічнай музыкі.

Як засьведчыў Іван Кірчук, спачатку ў альбоме плянавалася восем песень, але ўжо знаходзячыся ў студыі музыкі прыдумалі новую кампазыцыю «Сонца коціцца».

## Рэцэнзіі
Альбом карыстаўся вялікім посьпехам у музычных аглядальнікаў. На адным з найбуйнейшых сайтаў, прысьвечаных рэцэнзаваньню беларускай музыкі Experty.by ён атрымаў сярэднюю адзнаку 9,5 з 10. Гэта адзін з лепшых паказчыкаў за гісторыю праэкту. Заснавальнік «Тузіну гітоў» Сяргей Будкін напісаў, што *«зь дзевяці трэкаў альбома вылучыць нешта немагчыма – кожны зь іх як асобны твор мастацтва, які трэба смакаваць, каб прасякнуцца напоўніцу»*. Журналіст Зьміцер Безкаравайны быў уражаны вакалам Івана Кірчука, які *«ня толькі па-майстэрску сьпявае рознымі галасамі, але і часам выконвае нейкія неверагодныя рэчы без слоў»*. Крытык і публіцыст Яўген Даўгіх назваў альбом *«шэдэўрам»* і *«самай мастацка значнай і канцэптуальнай працай трыа»*. Ён правёў аналёгію з Горанам Брэгавічам і выказаўся, што «Троіца» зусім не саступае, а ў нечым нават пераўзыходзяць яго.

Замежныя аглядальнікі таксама высока адзначылі працу. Andrew Cronshaw з часопісу «fRoots» адзначыў, што «*Зімачка* — выдатная і даволі ўражлівая кружэлка буяных мерных рытмаў і бясстрашных інструмэнтальных палотнаў». Нямецкі часопіс «Ecliped» назваў лепшым сьпевам альбому «Козку» і выказаў думку, што ў выніку атрымаўся твор з рысамі мадэрнізму.

*Зімачка* — самы тытулаваны альбом гурта: на ўзнагародах партала Experty.by ён перамог у намінацыях «Лепшы фолк-альбом», «Лепшы беларускамоўны альбом», «Прыз народных экспэртаў», «Прыз вялікага журы» і перамог у галоўнай катэгорыі «Альбом году». У 2018 годзе гэтым сайтам было здзейсьнена апытаньне васьмі беларускіх музычных крытыкаў і складзены ліст дзесяці лепшых айчынных альбомаў 2008—2018 гадоў, дзе гэты альбом заняў другое месца, такім чынам стаўшы адным з лепшых ва ўсёй беларускай музыцы.

## Прысьвячэньне
На вокладцы дыску зьмешчана прысьвячэньне продкам, напісанае Іванам Кірчуком:

Далёка-далёка, нібы ў Вечнай Мерзлаце, ляжыць Мудрасць нашых Продкаў. Сучасны свет, глабалізацыя ледзяным панцырам скавалі і схавалі ад нас гэтыя Клады. Вяртанне да Каранёў! Дыханне музыкі растопіць гэты лёд! І як нябачныя ніці пачнуць цягнуцца да нас Сіла і Мудрасць Дзядоў-Прадзедаў. Мы ўпэўнены, што калі-небудзь наступіць Адліга (ва ўсім!). Зазвіняць вясновыя карагоды, затрашчаць купальскія вогнішчы і зальюцца весялосцю восеньскія кірмашы. Ці Вы знайшлі для гэтага месца ў сваіх Душах? А калі так, то праз Кола Вечнасці мы дакранёмся да сакральнага — да Праху Нашых родных, дарагіх, пазабываных Прашчураў. Тады ізноў, як сотні гадоў таму назад, набудзем страчаную Сілу, Моц і Здароўе! «Бо ўжо Пара прыйшла». 

## Зьмест

* Музыка — этна-трыа «Троіца»
* Словы — народныя
* Афармленьне вокладкі — Юры Паўлоўскі
* Запіс і зьвядзеньне — Томаш Рагула 
* Мастэрынг — этна-трыа «Троіца» 

## Удзельнікі запісу
* Іван Кірчук — вакал, народныя духавыя інструмэнты, гусьлі, смык, домра
* Юры Дзьмітрыеў — акустычныя шасьціструнныя гітары, домра, смык, ліра, калімба
* Юры Паўлоўскі — пэркусыя, дарабука, гляк, барабаны, гонг, калімба

## Крыніцы

## Вонкавыя спасылкі
* Альбом на афіцыйным сайце гурта
* Рэцэнзіі на альбом
* Тэксты песень альбома

Катэгорыя:Альбомы Троіцы